Holmlia kirke

Holmlia kirke er soknekirke for Holmlia menighet i Søndre Aker prosti i Oslo bispedømme i Oslo kommune. Den er en arbeidskirke innviet 17. januar 1993 og er tegnet av Hille Melbye Arkitekter ved Harald Hille. Byggverket er i tegl og kirken har ca. 450 sitteplasser. Bygget rommer også kontorer, menighetssal og barne- og ungdomsrom. Av inventaret kan nevnes alteret som er utført i marmor, og altertavlen som fremstiller «Løven av Juda og Lammet». Altertavlen er et verk av Per Odd Aarrestad. Aarrestad står også bak glassmaleriene i kirken. Døpefonten er tegnet av Harald Hille. Julaften 2018 sendte NRK julaftengudstjeneste fra Holmlia kirke. Orgelet er bygget i 1994 av Ryde & Berg Orgelbyggeri, Gressvik, og har 17 stemmer. Kirken brukes av Holmlia menighet i Den norske Kirke. Den blir også brukt som katolsk messested for deler av St. Hallvard menighet en gang per uke. Referanser Litteratur M.C. Kirkebøe (2007). «Holmlia kirke». Oslos kirker i gammel og ny tid (2. utg.). Oslo: Kunnskapsforlaget. s. 57. ISBN 978-82-573-1946-5. [Ny utgave ved Knut Are Tvedt og Øyvind Reisegg] Alf Henry Rasmussen (1993). «Holmlia kirke». Våre kirker. Norsk kirkeleksikon. Kirkenær: Vanebo forlag. s. 712. ISBN 82-7527-022-7. Eksterne lenker (no) Kirkens eget nettsted (no) Bilder av kirken (no) «Holmlia kirke». Kirkesøk. Den norske kirke. (no) Oslo byleksikon